ตลาดตื่นสอบหุ้นTMB เตือนอย่าหลงเชื่อข่าว
&nbsp;
21 ส.ค. 2554

โพสต์ทูเดย์ — “จรัมพร” เพิ่งตื่นส่งสัญญาณเตือนหุ้นทหารไทยร้อนเกินจริง แนะนักลงทุนตามติดข้อมูลจากตลาดหลักทรัพย์ อย่าหลงเชื่อข่าว
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า ตลาดหลักทรัพย์ได้ติดตามและตรวจสอบการซื้อขายหุ้นธนาคารทหารไทย (TMB) เพราะช่วงที่ผ่านมาราคาและปริมาณการซื้อขายหุ้นได้เพิ่มมากขึ้น โดยมีข่าวในสื่อว่ามีผู้สนใจซื้อหุ้น TMB จากกระทรวงการคลัง 
นอกจากนี้ ตลาดหลักทรัพย์ได้ประสานงานกับ TMB และหน่วยงานที่เกี่ยวข้องอย่างใกล้ชิด ซึ่งล่าสุด TMB ได้ชี้แจงข่าวเรื่องมีผู้สนใจซื้อหุ้นแล้ว และตลาดหลัก ทรัพย์ได้เผยแพร่ข้อมูลให้ผู้ลงทุนทราบแล้ว เมื่อวันที่ 16 ก.ค. ที่ผ่านมา 
ปัจจุบันราคาและปริมาณการซื้อขายหุ้น TMB ยังคงเพิ่มขึ้นต่อเนื่อง ซึ่งหากมีข่าวหรือข้อมูลสำคัญที่อาจส่งผลกระทบต่อราคาและการตัดสินใจลงทุนของผู้ลงทุน ตลาดหลักทรัพย์จะติดตามและประสานงานกับ TMB ให้เปิดเผยข้อมูลต่อไป ดังนั้นจึงขอให้ผู้ลงทุนติดตามข่าวสารอย่างเป็นทางการผ่านตลาดหลักทรัพย์ เพื่อประกอบการตัดสินใจลงทุนอย่างใกล้ชิด
แหล่งข่าวจากวงการโบรกเกอร์ เปิดเผยว่า ตลาดหลักทรัพย์เพิ่งมาออกข่าวเตือนเรื่องการซื้อขายหุ้น TMJB ที่ผิดปกติ หลังจากปล่อยให้ราคาหุ้นวิ่งแรงมาจากแถว 1.201.30 บาท ขึ้นมาสูงกว่า 2 บาทภายในเวลาไม่กี่สัปดาห์ เพื่อต้องการเบรกความร้อนแรงของหุ้น TMB แต่คาดว่าคงจะไม่ทันการณ์เสียแล้ว 
“ตอนนี้รายใหญ่คงหนีขายหุ้นออกไปแล้วหลังจากราคาขึ้นมาถึงเป้าหมายแรก 2.20 บาท ขณะที่รายย่อยกระโดดเข้าไปรับซื้อหุ้น TMB แทน โดยหลงเชื่อข่าวที่ออกมาอย่างต่อเนื่องว่าไอเอ็นจีจะขอซื้อหุ้นจากคลังในราคาหุ้นละ 3 บาท และยังมีข่าวกำไรไตรมาส 2 เติบโตถึง 125% เป็น 886 ล้านบาท เป็นตัวกระตุ้นให้เข้าไปเก็งกำไร”
มาร์เก็ตติง กล่าวว่า นอกจากหุ้น TMB แล้วตลาดควรจะเข้าตรวจสอบการซื้อขายหุ้นร้อนอีกหลายตัว เช่น บริษัท เจริญโภคภัณฑ์อาหาร (CPF) บริษัท ทีพีไอโพลีน (TPIPL) หุ้นจัสมิน อินเตอร์เนชั่นแนล (JAS) โดยมีกระแสข่าวกลุ่มทุนรายใหญ่ที่สนับสนุนรัฐบาล และนักการเมือง เข้ามาปลุกหุ้นเก็งกำไร 
“หุ้นบางตัวถูกเล่นขึ้นมาจาก 56 บาท ขึ้นมากว่า 23 บาท ขึ้นทุกวัน แต่ไม่เคยถูกตรวจสอบ หรือสอบถามจากตลาด” แหล่งข่าวเปิดเผย